Tiina Lokk

**Tiina Lokk-Tramberg** (sündinud 1. oktoobril 1955 Tallinnas) on eesti filmindustegelane, õppejõud ja poliitik. Ta on üks Pimedate Ööde filmifestivali asutajaid ja peamisi eestvedajaid.

## Haridus
Ta on lõpetanud 1974. aastal Tallinna 22. Keskkooli ning 1981. aastal Üleliidulise Riikliku Kinematograafia Instituudi Moskvas filmiteooria ja kriitika alal. 

## Töö ja loominguline tegevus
Aastatel 1974–1976 töötas Lokk Eesti NSV Riiklikus Filmilaenutuse ja Reklaami valitsuses. 

Aastatel 1981–1991 oli ta Tallinnfilmis stsenaariumide toimetaja, stsenarist ja kunstinõukogu liige ning tegi selle kõrvalt kaastööd ajakirjandusväljaannetele. 

Aastatel 1991–1992 töötas ta filmiajakirja Multimedia peatoimetajana, 1992–1993 ajakirja Pilt ja Sõna peatoimetajana ning 1992–1993 animatsioonistuudio B peatoimetaja ja käsikirjatoimetajana. Alates 1992. aastast oli ta ka Berliini ja Cannes'i rahvusvahelise filmifestivali erikorrespondent.

1993. aastal asutas ta filmileviettevõtte FilmiMAX (1993–2001), kus oli juhatuse esimees, hankejuht ja üks omanikke. 

Aastatel 2000–2001 töötas Lokk Eesti Televisioonis hankeosakonna konsultandina. 2004. aastal asutas ta filmiettevõtte Marvofilm OÜ, kus teeb vastavalt vajadusele režissööri, tootja või nõustaja tööd. 

Tiina Lokk on üks 1997. aastal loodud Pimedate Ööde filmifestivali (PÖFF) asutajaid. Alates 1998. aastast on ta olnud PÖFF-i programmijuht, festivali direktor ja juhatuse liige. 2026. aasta jaanuaris astus ta PÖFF-i kunstilise juhi kohalt tagasi, kuid jätkab tööd PÖFF-i direktorina, kelle ülesandeks on festivali strateegiline juhtimine ja arengusuundade kujundamine. 

Tiina Lokk on 2000. aastast Euroopa Filmiakadeemia liige. 

### Akadeemiline tegevus
Ta on olnud õppejõud Eesti Muusika- ja Teatriakadeemias (õpetanud kultuurikorraldust) ja Eesti Kunstiakadeemias (õpetanud filmiajalugu, filmistsenaristikat ja kultuuriprojektide juhtimist) ning stsenaristika dotsent Balti Filmi- ja Meediakoolis. 21. mail 2012 valis Tallinna Ülikooli senat Tiina Loki Balti Filmi- ja Meediakooli filmikunsti professoriks. 

### Poliitiline tegevus
Tiina Lokk-Tramberg kuulus aastatel 2006–2016 Reformierakonda. 

Alates 2009. aasta novembrist oli ta Tallinna Linnavolikogu liige. 12. detsembrist 2012 kuni 23. märtsini 2015 oli ta XII Riigikogu liige. Riigikokku pääses ta asendusliikmena, kui Taavi Rõivas sai sotsiaalministriks ja teda algselt asendama pidanud Jaanus Rahumägi loobus tööst Riigikogus.

## Tunnustus
*2002 – Valgetähe V klassi teenetemärk
*2010 – Välisministeeriumi kultuuripreemia
*2010 – Eesti Kultuurkapitali audiovisuaalse kunsti sihtkapitali aastapreemia (eripreemia – PÖFFi vankri vedamise eest)
*2020 – Eesti Vabariigi kultuuripreemia
*2020 – Postimehe Kultuurivedur (koos PÖFF-iga)
*2021 – kuulumine ajakirja Variety koostatud nimekirja "50 Women That Have Made an Impact in Global Entertainment"
*2024 – Raadio 4 aasta inimene
*2025 – Maria žaboo
*2025 – Eesti Kultuurkapitali audiovisuaalse kunsti valdkonna elutööpreemia 
*2026 – Mõjulooja auhind (ärikonsultatsiooni- ja audiitorifirma Ernst & Young esimest korda välja antud auhind)

## Isiklikku
Tal on täiskasvanud tütred Triin ja Martina. Hobidena on ta nimetanud toiduvalmistamist, matkamist ja reisimist.

Tiina Loki esimesed filmimälestused pärinevad ajast, kui ta oli kolmeaastane ning vaatas Partisani kinos (Tallinnas Paldiski maantee ja Ristiku tänava nurgal) filmi "Õhtud Dikanka lähistel". Tema lemmikfilmide hulka kuuluvad aga näiteks "Lendas üle käopesa", "Kodanik Kane", "Amarcord" ja "Pulp Fiction".

## Viited